RO Jurnalul Oficial al Uniunii Europene L 258/12

REGULAMENTUL (UE) NR. 978/2011 AL COMISIEI

din 3 octombrie 2011

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru acetamiprid, bifenil, captan, clorantraniliprol, ciflufenamid, cimoxanil, diclorprop-P, difenoconazol, dimetomorf, ditiocarbamați, epoxiconazol, etefon, flutriafol, fluxapiroxad, izopirazam, propamocarb, piraclostrobin, pirimetanil și spirotetramat în sau pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a),

întrucât:

(1) Limitele maxime de reziduuri (LMR) pentru acetamiprid, captan, ditiocarbamați, etefon, piraclostrobin și pirimetanil au fost stabilite în anexa II și partea B din anexa III la Regulamentul (CE) nr. 396/2005. Pentru bifenil, clorantraniliprol, ciflufenamid, cimoxanil, diclorprop-P, difenoconazol, dimetomorf, epoxiconazol, flutriafol, izopirazam, propamocarb și spirotetramat, LMR-urile au fost stabilite în partea A din anexa III la Regulamentul (CE) nr. 396/2005. Pentru fluxapiroxad nu au fost stabilite anterior LMR-uri în niciuna dintre anexele la Regulamentul (CE) nr. 396/2005, astfel încât se aplică valoarea implicită de 0,01 mg/kg.

(2) În cadrul unei proceduri în conformitate cu Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (2), pentru autorizarea utilizării unui produs de protecție a plantelor conținând substanța activă acetamiprid la prune, pepeni galbeni, smochine, conopidă, alte Brassicaceae cu inflorescențe (cu excepția broccoli), salată, scarola, rucola, frunze și germeni de Brassicaceae, fasole și mazăre (păstăi), mazăre (boabe), anghinare, fasole și mazăre boabe uscate, semințe de rapiță și grâu, a fost depusă o cerere în conformitate cu articolul 6 alineatul (1) din Regulamentul (CE) nr. 396/2005 pentru modificarea LMR-urilor existente.

(3) Cu privire la captan, o astfel de cerere a fost depusă pentru caise, piersici și prune. Cu privire la cimoxanil, o astfel de cerere a fost depusă pentru spanac. Cu privire la clorantraniliprol, o astfel de cerere a fost depusă pentru conopidă, alte Brassicaceae cu inflorescențe și fasole păstăi. Cu privire la diclorprop-P, o astfel de cerere a fost depusă pentru portocale și pentru rinichi și ficat, luând în considerare utilizările existente pe cerealele și iarba utilizate ca hrană pentru rumegătoare. Cu privire la ciflufenamid, o astfel de cerere a fost depusă pentru mere, pere, struguri de masă și de vin, castraveți, dovlecei și pepeni galbeni. Cu privire la difenoconazol, o astfel de cerere a fost depusă pentru frunze de sfeclă, anghinare, broccoli, cardon și căpșuni. Referitor la dimetomorf, o astfel de cerere a fost depusă pentru portocale, scarola, creson, Barbarea verna, muștar vânăt, frunze și germeni de Brassicaceae. Cu privire la ditiocarbamați, o astfel de cerere a fost depusă pentru ridichi. Cu privire la epoxiconazol, o astfel de cerere a fost depusă pentru anumite cereale și pentru rinichi și lapte, luând în considerare utilizarea la cerealele destinate alimentației rumegătoarelor. Cu privire la spirotetramat, o astfel de cerere a fost depusă pentru plante aromatice și medicinale. Cu privire la propamocarb, o astfel de cerere a fost depusă pentru praz, spanac, andivă și fetică. Cu privire la piraclostrobin, o astfel de cerere a fost depusă pentru citrice, arahide, semințe de bumbac, semințe de in, semințe de mac, semințe de susan, semințe de rapiță, semințe de muștar, șofrănaș, limba-mielului, camelină, ricin, semințe de floarea soarelui și soia. Cu privire la pirimetanil, o astfel de cerere a fost depusă pentru salată și scarola.

(4) În conformitate cu articolul 6 alineatele (2) și (4) din Regulamentul (CE) nr. 396/2005, a fost depusă o cerere pentru acetamiprid la fructe semințoase, struguri de masă și de vin, căpșuni, afine, ceapă, roșii, vinete, broccoli, varză cu căpățână, spanac, țelină și semințe de bumbac. Utilizarea autorizată de acetamiprid pe aceste culturi în Statele Unite conduce la un nivel de reziduuri mai ridicat decât LMR-urile din Regulamentul (CE) nr. 396/2005. Pentru a se evita barierele în calea comerțului la importul de acest tip de culturi, este necesară stabilirea unor LMR-uri mai ridicate.

(5) Cu privire la clorantraniliprol, o astfel de cerere a fost depusă pentru a mări LMR-urile actuale pentru portocalele din Brazilia și Africa de Sud, strugurii de masă și de vin și ridichile din Statele Unite și fructele de rug, afinele și merișoarele din Canada și Statele Unite. Cu privire la aceeași substanță activă, o astfel de cerere a fost depusă pentru mărirea LMR-urilor actuale pentru orez și carnea, ficatul, rinichii și laptele provenite de la rumegătoare și pentru ouăle provenite din Statele Unite, luând în considerare utilizările existente la produsele destinate utilizării pentru hrana animalelor în cauză. Cu privire la flutriafol, o astfel de cerere a fost depusă pentru mărirea LMR-urilor actuale pentru soia provenită din Statele Unite. Cu privire la izopirazam, o astfel de cerere a fost depusă pentru mărirea LMR-urilor actuale pentru bananele provenite din America Centrală. Cu privire la fluxapiroxad, o astfel de cerere a fost depusă pentru mărirea LMR-urilor actuale pentru fructe semințoase, fructe sâmburoase (cireșe, piersici, prune, caise și nectarine), cartofi și alte legume rădăcinoase, legume bulboase, porumb dulce, Brassicaceae, legume cu frunze și plante aromatice, mazăre și fasole boabe sau păstăi, leguminoase (uscate), semințe oleaginoase, cereale (grâu, triticală, secară, orz, ovăz, porumb și sorg) și sfeclă de zahăr, precum și pentru grăsimea, ficatul, ouăle și laptele din Statele Unite, Canada și Brazilia, ținând seama de utilizarea la cerealele destinate utilizării pentru hrana animalelor de la care se obțin produsele alimentare. În toate aceste cazuri sunt necesare LMR-uri mai ridicate, pentru a se evita barierele în calea comerțului la importul produselor în cauză.

(6) Cu privire la etefon, datele prezentate recent, care necesită o evaluare suplimentară, justifică prelungirea datei de expirare a LMR-urilor pentru măslinele de masă și semințele de bumbac.

(7) În conformitate cu articolul 8 din Regulamentul (CE) nr. 396/2005, aceste cereri au fost evaluate de către statele membre în cauză, iar rapoartele de evaluare au fost înaintate Comisiei.

(8) Comisia a primit informații din partea Germaniei și din partea European Spice Association referitoare la reziduurile de bifenil pe nucșoară și macis, care depășesc LMR-urile actuale. Germania a declarat că, din cauza prezenței ubicuitare a bifenilului provenit din surse necunoscute, a fost imposibil să se producă nucșoară și macis care să respecte LMR-urile pentru bifenil. Germania a depus o cerere în conformitate cu articolul 6 alineatul (3) din Regulamentul (CE) nr. 396/2005 pentru modificarea acestor LMR-uri, precum și un raport de evaluare.

(9) Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumator și, după caz, pentru animale, și a emis avize motivate cu privire la LMR-urile propuse (3). Autoritatea a înaintat aceste avize Comisiei și statelor membre și le-a pus la dispoziția publicului.

(10) În avizele sale motivate, autoritatea a concluzionat că, în ceea ce privește utilizarea de acetamiprid la pepenii galbeni și mazăre boabe sau păstăi, datele nu sunt adecvate pentru a susține LMR-urile solicitate. În ceea ce privește substanța acetamiprid la scarola, pe baza propunerii din raportul de evaluare, autoritatea a recomandat reducerea LMR-ului pentru a se preveni depășirea dozei acute de referință (DAR). Referitor la clorantraniliprol, autoritatea a concluzionat că, în ceea ce privește utilizarea la portocale și orez, datele nu au fost adecvate pentru a susține LMR-urile solicitate. Pentru strugurii de masă și de vin, autoritatea a concluzionat că LMR-urile au fost deja stabilite la nivelurile corespunzătoare utilizării autorizate preconizate. În ceea ce privește utilizarea dimetomorf la scarola, autoritatea a identificat o preocupare legată de ingestia pe termen scurt pentru LMR-urile solicitate și a recomandat menținerea LMR-ului la valoarea sa actuală. În ceea ce privește substanța propamocarb, autoritatea a concluzionat că, în ceea ce privește utilizarea la fetică, datele nu au fost adecvate pentru a susține LMR-ul solicitat. Referitor la spanac și praz, autoritatea a identificat o preocupare legată de ingestia pe termen scurt pentru LMR-ul solicitat și a recomandat menținerea LMR-ului la valoarea sa actuală. În ceea ce privește substanța piraclostrobin, autoritatea a concluzionat că, în ceea ce privește utilizarea la grepfrut, lămâi, lămâi verzi și mandarine, datele nu au fost adecvate pentru a susține LMR-urile solicitate. Pentru semințele de floarea-soarelui și pentru soia, autoritatea a concluzionat că LMR-urile au fost deja stabilite la nivelurile corespunzătoare utilizării autorizate preconizate. Referitor la fluxapiroxad, autoritatea a concluzionat că, în ceea ce privește utilizarea la cireșe și bumbac, datele nu au fost adecvate pentru a susține LMR-urile solicitate. Pentru cartofi, autoritatea a concluzionat că LMR-ul au fost deja stabilit la nivelul corespunzător utilizării autorizate preconizate.

(11) Referitor la toate celelalte aplicații, autoritatea a concluzionat că toate cerințele privind datele au fost îndeplinite și că modificările LMR-urilor solicitate de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. Autoritatea a ținut cont de cele mai recente informații referitoare la proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt ca urmare a unui consum foarte ridicat de culturi și produse relevante nu indică existența unui risc de depășire a dozei zilnice admise (DZA) sau a dozei acute de referință (DAR).

(12) Pe baza avizelor motivate ale autorității și ținând seama de factorii relevanți pentru contextul în cauză, modificările adecvate ale LMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.

(13) Prin urmare, Regulamentul (CE) nr. 396/2005 ar trebui modificat în consecință.

(14) Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Prezentul regulament intră în vigoare în ziua următoare datei publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 3 octombrie 2011. Pentru Comisie Președintele José Manuel BARROSO

(1) JO L 70, 16.3.2005, p. 1.

(2) JO L 230, 19.8.1991, p. 1.

(3) Rapoarte științifice EFSA disponibile la adresa http://www.efsa.europa.eu:

Aviz motivat al EFSA: Modification of the existing MRLs for acetamiprid in various commodities (Modificarea LMR-urilor existente pentru acetamiprid în diverse produse). EFSA Journal 2010; 8(11):1898 [60 pp.].

Aviz motivat al EFSA: Modification of the existing MRLs for acetamiprid in flowering brassica and figs (Modificarea LMR-urilor existente pentru acetamiprid la Brassicaceae cu inflorescențe și smochine). EFSA Journal 2011; 9(5):2166 [27 pp.].

Aviz motivat al EFSA: Modification of the existing MRLs for biphenyl in nutmeg and mace (Modificarea LMR-urilor existente pentru bifenil la nucșoară și macis). EFSA Journal 2010; 9(5):2160 [26 pp.].

Aviz motivat al EFSA: Modification of the existing MRLs for captan in certain stone fruits (Modificarea LMR-urilor existente pentru captan la anumite fructe sâmburoase). EFSA Journal 2011; 9(4):2151 [31 pp.].

Aviz motivat al EFSA: Modification of the existing MRLs for chlorantraniliprole in various crops and in products of animal origin (Modificarea LMR-urilor existente pentru clorantraniliprol în diferite culturi și produse de origine animală). EFSA Journal 2011; 9(3):2099 [45 pp.].

Aviz motivat al EFSA: Modification of the existing MRLs for cyflufenamid in various crops (Modificarea LMR-urilor existente pentru ciflufenamid în diferite culturi). EFSA Journal 2011; 9(5):1933 [35 pp.]

Aviz motivat al EFSA: Modification of the existing MRL for cymoxanil in spinach (Modificarea LMR-ului existent pentru cimoxanil la spanac). EFSA Journal 2011; 9(3):2093 [26 pp.].

Aviz motivat al EFSA: Modification of the existing MRL for dichlorprop-P in kidney, liver and oranges (Modificarea LMR-ului existent pentru diclorprop-P în rinichi, ficat și portocale). EFSA Journal 2011; 9(5):2155 [34 pp.].

Aviz motivat al EFSA: Modification of the existing MRLs for difenoconazole in beet leaves (chard), globe artichokes, broccoli, cardoons and strawberries [Modificarea LMR-urilor existente pentru difenoconazol în frunze de sfeclă (sfeclă de pețiol), anghinare, broccoli, cardon și căpșuni]. EFSA Journal 2011; 9(5):2153 [32 pp.].

Aviz motivat al EFSA: Modification of the existing MRLs for dimethomorph in various commodities (Modificarea LMR-urilor existente pentru dimetomorf în diferite produse). EFSA Journal 2011; 9(5):2165 [35 pp.].

Aviz motivat al EFSA: Modification of the existing MRLs for dithiocarbamates (mancozeb) in radishes [Modificarea LMR-urilor existente pentru ditiocarbamați (mancozeb) la ridichi]. EFSA Journal 2011; 9(3):2108 [28 pp.].

Aviz motivat al EFSA: Modification of the existing MRL for epoxiconazole in various cereals (Modificarea LMR-ului existent pentru epoxiconazol la diferite cereale). EFSA Journal 2011; 9(3):2095 [33 pp.].

Aviz motivat al EFSA: Modification of the existing MRL for flutriafole in soya bean (Modificarea LMR-ului existent pentru flutriafol la semințele de soia). EFSA Journal 2010; 8(3):1587 [28 pp.].

Aviz motivat al EFSA: Setting of new MRLs for fluxapyroxad (BAS 700 F) in various commodities of plant and animal origin [Stabilirea de noi LMR-uri pentru fluxapiroxad (BAS 700 F) în diferite produse de origine vegetală și animală]. EFSA Journal 2011; 9(6):2196 [68 pp.].

Aviz motivat al EFSA: Modification of the existing MRL for isopyrazam in bananas (Modificarea LMR-ului existent pentru izopirazam la banane). EFSA Journal 2011; 9(4):2134 [29 pp.].

Aviz motivat al EFSA: Modification of the existing MRLs for propamocarb in leek, spinach, witloof and lamb's lettuce (Modificarea LMR-urilor existente pentru propamocarb la praz, spanac, andivă și fetică). EFSA Journal 2011; 9(3):2094 [28 pp.].

Aviz motivat al EFSA: Modification of the existing MRLs for pyraclostrobin in various crops (Modificarea LMR-urilor existente pentru piraclostrobin în diverse culturi). EFSA Journal 2011; 9(3):2120 [41 pp.].

Aviz motivat al EFSA: Modification of the existing MRLs for pyrimethanil in lettuce and scarole (Modificarea LMR-urilor existente pentru pirimetanil la salată și scarola). EFSA Journal 2011; 9(4):2148 [24 pp.].

Aviz motivat al EFSA: Modification of the existing MRLs for spirotetramat in herbs (Modificarea LMR-urilor existente pentru spirotetramat la plante aromatice și medicinale). EFSA Journal 2011; 9(4):2132 [30 pp.].